Turcii de la Trendyol au avut 500.000 de clienți în 8 luni de la intrarea oficială pe piața locală și vor să ajungă la un milion de clienți până la final de 2024. Planurile includ deschiderea unui birou local și a unui depozit în apropierea Capitalei care să deservească regiunea
Compania de origine turcă Trendyol, care a creat o platformă de tip market-place pentru fashion și alte produse ce pot fi comercializate online, a ajuns la 500.000 de clienți și la 3 milioane de produse vândute pe plan local în decurs de opt luni de la intrarea oficială pe piața din România, iar ținta pentru final de an este de a atinge pragul de un milion de clienți. Totodată, gigantul turc investește într-un birou local Trendyol și într-un depozit în apropierea Bucureștiului pentru a putea deservi mai bine atât piața locală, cât și celelalte piețe din regiunea sud-estică a Europei.